રાજ્યમાં ૨૦૦૯માં ડિગ્રી એન્જિનિયરીંગની ૩૧ નવી કૉલેજને મંજૂરી અપાયા બાદ બેઠકોની કુલ સંખ્યા ૩૪,૦૧૦ થઈ હતી. તે પછીનાં વર્ષોમાં ઉત્તરોતર ડિગ્રી એન્જિનિયરીંગની કૉલેજો અને બેઠકોમાં વધારો થતો રહ્યો હતો. આવી કૉલેજોમાં મોટાભાગની કૉલેજ સેલ્ફ ફાઈનાન્સ હતી.૨૦૧૫માં ડિગ્રી એન્જિનિયરીંગની નવી ૭ કૉલેજ મંજૂર કરાઈ હતી. જેથી ડિગ્રી એન્જિનિયરીંગની કુલ બેઠકોની સંખ્યા ૭૧,૬૭૯ થઈ છે. આમ, છેલ્લાં સાત વર્ષમાં ગુજરાતમાં ડિગ્રી એન્જિનિયરીંગની બેઠકોની સંખ્યા બમણાથી પણ વધુ થઈ ગઈ છે આથી એન્જિનિયરીંગમાં પ્રવેશપ્રક્રિયા પૂર્ણ થયા બાદ પણ હજારોની સંખ્યામાં બેઠકો ખાલી રહેતી હોય છે. જે એન્જિનિયરીંગ શાખાઓમાં પ્રવેશ માટે એક સમયે ધસારો રહેતો તેની બેઠકો ખાલી હોવાના સમાચાર છેલ્લાં પાંચ વર્ષથી સાંભળવામાં આવે છે.